Dalc’het e vo gouel Sant-Loup ha dañs Breizh Gwengamp adalek an 10 betek an 18 a viz Eost 2002. O paouez emeur embann programm ar festival-se, unan eus re vrasañ Breizh (an Oriant, Karaez, Roazhon), ma kano Denez Prigent hag ar strollad mojennel The Silencers. Gouestlet e vo ar 45vet festival-se d’an dañs evel-just ! Evit gwir e vo dalc’het kenstrivadeg vroadel an dañs (stumm krouüs), an arvest folklorel bras, an derobe-dibenn meur hag ar fest-noz e fin ar festival.